চকরিয়ায় রেলস্টেশনে ঢুকে পয়েন্টসম্যানকে কুপিয়ে জখম, কাজ বন্ধ রেখেছেন রেলকর্মীরা
কক্সবাজারের চকরিয়া রেলস্টেশনে ঢুকে রেলের এক কর্মীকে কুপিয়ে জখম করা হয়েছে। ভাঙচুর করা হয়েছে স্টেশনের ভেতরে থাকা বেশ কয়েকটি চেয়ার-টেবিল। এক নারী যাত্রীকে উত্ত্যক্তের প্রতিবাদ করার জেরে স্থানীয় কিছু ব্যক্তি এ হামলা চালান বলে অভিযোগ রেলকর্মীদের। আজ বুধবার দুপুর সাড়ে ১২টার দিকে এ ঘটনা ঘটে। হামলার পর থেকে চকরিয়া উপজেলার সাহারবিল ইউনিয়নে অবস্থিত রেলস্টেশনটিতে সব কাজ বন্ধ রেখেছেন রেলকর্মীরা।
আহত রেলকর্মীর নাম ইকরাম হোসেন (৩২)। তিনি পয়েন্টসম্যান হিসেবে কর্মরত। তাঁকে চকরিয়া উপজেলা স্বাস্থ্য কমপ্লেক্সে ভর্তি করা হয়েছে।
প্রত্যক্ষদর্শী ও রেল কর্মকর্তাদের সঙ্গে কথা বলে জানা গেছে, দুপুরে কক্সবাজার স্পেশাল ট্রেনে আসা এক নারী চকরিয়া রেলস্টেশনে নামেন। এ সময় একটি ঠিকাদারি প্রতিষ্ঠানের হয়ে স্টেশন এলাকায় অস্থায়ী শ্রমিক হিসেবে নিয়োজিত স্থানীয় কয়েকজন যুবক ওই নারীকে উত্ত্যক্ত করেন। রেলের কর্মীরা বিষয়টি দেখতে পেয়ে তাঁদের বাধা দেন। এতে ক্ষিপ্ত হয়ে ওই যুবকেরা দেশীয় অস্ত্রশস্ত্রসহ পয়েন্টসম্যান ইকরাম হোসেনের ওপর হামলা চালান। তাঁর মাথায় ও হাতে কুপিয়ে জখম করা হয়। মারধর করা হয় রেলস্টেশনে নিয়োজিত রেলের আরও চার থেকে পাঁচ কর্মীকে। স্টেশনে থাকা চেয়ার-টেবিলও ভাঙচুর করেন তাঁরা।
চকরিয়া রেলস্টেশনের স্টেশনমাস্টার ফরহাদ চৌধুরী প্রথম আলোকে বলেন, হামলার ঘটনার পর নিরাপত্তার কারণে চকরিয়া রেলস্টেশনে টিকিট বিক্রিসহ সব ধরনের কার্যক্রম বন্ধ রাখা হয়েছে। চকরিয়া উপজেলা নির্বাহী কর্মকর্তা মো. ফখরুল ইসলাম ও থানার ভারপ্রাপ্ত কর্মকর্তা শেখ মোহাম্মদ আলী ঘটনাস্থল পরিদর্শন করেছেন।
জানতে চাইলে চকরিয়া থানার ভারপ্রাপ্ত কর্মকর্তা (ওসি) শেখ মোহাম্মদ আলী বলেন, হামলার বিষয়টি শোনার পর তিনি ঘটনাস্থলে গিয়ে খোঁজখবর নিয়েছেন। রেলওয়ে পুলিশও ঘটনাস্থল পরিদর্শন করেছে। এ বিষয়ে রেল কর্তৃপক্ষ কোনো মামলা করলে পুলিশ প্রয়োজনীয় ব্যবস্থা নেবে।
কক্সবাজারের চকরিয়া রেলস্টেশনে ঢুকে রেলের এক কর্মীকে কুপিয়ে জখম করা হয়েছে। ভাঙচুর করা হয়েছে স্টেশনের ভেতরে থাকা বেশ কয়েকটি চেয়ার-টেবিল। এক নারী যাত্রীকে উত্ত্যক্তের প্রতিবাদ করার জেরে স্থানীয় কিছু ব্যক্তি এ হামলা চালান বলে অভিযোগ রেলকর্মীদের। আজ বুধবার দুপুর সাড়ে ১২টার দিকে এ ঘটনা ঘটে। হামলার পর থেকে চকরিয়া উপজেলার সাহারবিল ইউনিয়নে অবস্থিত রেলস্টেশনটিতে সব কাজ বন্ধ রেখেছেন রেলকর্মীরা।